Gandia rep nous Plans d'Ocupació de la Generalitat subvencionats pel Fons Social Europeu
27 desembre 2021

## Gandia rep nous Plans d'Ocupació de la Generalitat subvencionats pel Fons Social Europeu27 desembre 2021Última actualització: 27 desembre 2021

![](../gestion/img/26538798d8068d41fdf02e771475cfcdcbfe020fb90706580da34d33471b1c00.jpg)  
  

Aquest matí ha tingut lloc a la Casa de la Marquesa la benvinguda als nous treballadors dels **plans d’Ocupació** de la Generalitat Valenciana subvencionats pel Fons Social Europeu. A l’acte han assistit l’alcalde de Gandia, **José Manuel Prieto**, la directora General d’Ocupació i Formació de la Generalitat Valenciana, **Rocío Briones**, la nova regidora d’Ocupació, **Vicenta Ferrer,** i l’edil de Recursos Humans, **Carmen Fuster**, a més d’altres membres corporatius.

Un total de 97 treballadors i treballadores s’han incorporat ja als diferents departaments de l’Ajuntament de Gandia i estaran durant un any, fins a desembre de 2022.

L’alcalde de Gandia ha manifestat que “_aquesta línia de programes d’ocupacions de 2 milions d’euros de subvenció ve a portar treballadors que van a ajudar-nos a eixes tasques essencials que ja sabeu que són un repte i una prioritat per a nosaltres, les xicotetes coses de tots els dies_”.

Concretament, els nous plans d’Ocupació són l’EMPUJU, que consta de 46 treballadors desocupats menors de 30 anys, i l’ECOVID, amb 51 treballadors desocupats majors de 30 anys. Aquests projectes tenen una subvenció de 2 milions d’euros i estan dins del marc Avalem Joves i Avalem Experiència.

Per la seua part, Briones ha reconegut “_l'esforç de l’Ajuntament en la posada en marxa i la predisposició de treballar amb la Generalitat en la primera preocupació de la ciutadania que és l'ocupació i la necessitat de tindre un projecte de vida digne_”.

A banda, hi ha altres dos plans que seran destinats als serveis socials perquè, com ha dit Prieto, “_la salut mental i el benestar dels nostres ciutadans també va a ser una prioritat per als serveis socials i això també ho subvencionarà la Generalitat Valenciana. Estem parlant de vora 4 milions d’euros d’injecció_”.

Aquests plans, que ja estan en marxa, són l’EMCORP, que aborda la contractació de 14 persones desocupades majors de 30 anys que estan treballant des d’octubre fins abril i té una subvenció de 210.000 euros. I, per altre costat, el CONTRACTE PROGRAMA, amb 12 persones (psicòlegs, treballadors socials, educadors socials i tècnics en integració social) que treballen als departaments d’Igualtat, Convivència i Benestar Social, amb una subvenció d’1.800.000 euros per a 2021 i de 2.250.000 per als anys de 2022 a 2024.

Totes aquestes ajudes van en la línia de la prioritat bàsica marcada per al 2022 de l’Ajuntament, “les oportunitats per als ciutadans”. “_Eixe és el missatge de cada política, de cada eina i de cada pla d’Ocupació que s’enceta des de l’Ajuntament de Gandia en col·laboració amb la Generalitat Valenciana, que puguem ajudar a la recuperació postpandèmia i que ho fem també prestant excel·lents serveis públics cada dia millor per als nostres ciutadans, que els valoren i els demanden_”, ha explicat la màxima autoritat de la ciutat.

La directora General d’Ocupació i Formació ha assenyalat que des de la posada en marxa d’aquestes iniciatives en 2015, “_han arribat 8 milions d'euros per a emprenedors i per a formació a la ciutat de Gandia. Això és el camí en el qual estem totes les administracions perquè la competència de l'ocupació és la competència de tots_”.